Nogle lærere på VUC-uddannelser udelader undervisningsmateriale, der kan støde eller skabe konflikt, fordi de oplever, at enkelte muslimske elever obstruerer, klager over eller udvandrer fra undervisningen, hvis de præsenteres for nøgenhed, sex eller islamkritik.

Det fortæller en række lærere og elever fra seks forskellige voksenuddannelsescentre (VUC’er) til Radio24syv.

En novelle af Naja Marie Aidt, filmen En Kongelig Affære og Den Danske Grundlov er blot tre eksempler på undervisningsmateriale, der har fået visse muslimske elever til at klage eller udvandre fra undervisningen på VUC-institutioner i hovedstadsområdet.

Læs også : VUC Lyngby smækker dørene i for niqabklædte kvinder

Dennis Elgaard Jensen, kursistrepræsentant på VUC Hvidovre, har cirka 10 gange i løbet af sine to år på skolen oplevet, at muslimske elever har udvandret fra undervisningen:

- Det kan være digte med seksuelle undertoner, det kan være kortfilm med nøgenscener eller det kan være kritiske tekster om islam, der får dem til at udvandre, siger han til Radio24syv.

Søren Sølvhøj Skovbo, der indtil for nylig var underviser på HF & VUC København Syd, har også oplevet, at kursister blev vrede over at skulle analysere ’Bulbjerg’ fra Naja Marie Aidts bog Bavian, fordi der er udtalt seksuelt indhold i den, siger han.

- Eleverne sparkede til møbler i undervisning om grundloven

En lærer, der ønsker at være anonym, siger til Radio24syv, at der næsten altid er en lille gruppe på hvert hold, der giver udfordringer, og som fylder meget, selvom de kun er ganske få:

- I samfundsfag har jeg oplevet, at nogle elever sparkede til møblerne i klasseværelset, da jeg underviste i grundloven og demokrati. De ville ikke høre tale om, at grundlovssikrede rettigheder som ligestilling og ytringsfrihed står over religiøse foreskrifter. Jeg understregede ellers, at de selvfølgelig må tro det de vil, men at deres tro ikke stod over loven her i Danmark, forklarer hun.

Flere undervisere fortæller til Radio24syv, at de eller deres kollegaer derfor fravælger visse bøger, tekster og film med nøgenhed, seksuelt indhold eller islamkritik for ikke at støde elever og for at undgå konflikter.